b'\n_START_ARTICLE_\nMikhail Fjodorovitsj Kvetsinskij\n_START_SECTION_\nBakgrunn\n_START_PARAGRAPH_\nHan var s\xc3\xb8nn av kaptein i den keiserlige russiske h\xc3\xa6ren Fjodor Kvetsinskij, og tilh\xc3\xb8rte en russisk-ortodoks offisersslekt fra Guvernementet Moskva. Mikhail Kvetsinskij var gift med Anna Grossow von Palm, som var av tysk-baltisk herkomst og f\xc3\xb8dt i Reval i 1874._NEWLINE_I henhold til de russiske forordningene om rang og adelskap som gjaldt mellom 1856 og 1917 innebar den milit\xc3\xa6re graden oberst, som Kvetsinskij oppn\xc3\xa5dde i 1901, at man automatisk fikk arvelig adelskap. Allerede kornetter (sekondl\xc3\xb8ytnanter) fikk automatisk personlig, det vil si ikke-arvelig, adelskap.\n_START_SECTION_\nKarriere i det russiske keiserriket\n_START_PARAGRAPH_\nHan ble utdannet infanterioffiser i 1885 og ble uteksaminert fra generalstabsakademiet i 1891. Han tjenestegjorde en rekke steder i det russiske imperiet. Fra 1891 var han stasjonert i Warszawa milit\xc3\xa6rdistrikt helt vest i datidens Russland. I 1895 ble han sjef for 1. livgrenaderregiment i Moskva. Fra 1897 hadde Kvetsinskij en rekke sentrale stillinger i Russlands fjerne \xc3\xb8sten og i Guandong i Kina. Han ble i 1897 oberstl\xc3\xb8ytnant, og deltok fra 1900 i Russlands milit\xc3\xa6re kampanje i Kina. I 1901 ble han milit\xc3\xa6rkommiss\xc3\xa6r i Mukden og samme \xc3\xa5r ble han forfremmet til oberst. Fra 1904 deltok han i Den russisk-japanske krig og i 1905 ble han stabssjef for styrkene i Russlands fjerne \xc3\xb8sten. Han ble i 1910 utnevnt til generalmajor._NEWLINE_Under f\xc3\xb8rste verdenskrig hadde han en rekke kommandoposter. Han ble i 1915 stabssjef for 2. arm\xc3\xa9 og ble samme \xc3\xa5r forfremmet til generall\xc3\xb8ytnant. Samme \xc3\xa5r ble han stabssjef for arm\xc3\xa9ene ved den vestlige fronten. I 1917 ble han \xc3\xb8verstkommanderende for 3. arm\xc3\xa9._NEWLINE_20. oktober 1917 ble han utnevnt til sjef for Kievs milit\xc3\xa6rdistrikt og fors\xc3\xb8kte uten hell \xc3\xa5 sl\xc3\xa5 ned det bolsjevikiske oppr\xc3\xb8ret i Kiev. I 1918 ble han arrestert av sine egne ukrainske tropper, ble internert i Tyskland, kom seg til England og tok seg til Arkhangelsk i Nord-Russland, der han sluttet seg til den Den hvite arm\xc3\xa9 under kommando av generalguvern\xc3\xb8r Jevgenij Miller og i januar 1919 ble utnevnt til \xc2\xabstabssjef for den \xc3\xb8verstkommanderende for alle russiske v\xc3\xa6pnede styrker ved den nordlige fronten\xc2\xbb, dvs. Miller.\n_START_SECTION_\nFlukt til Norge\n_START_PARAGRAPH_\nVinteren 1920 foretok han sammen med general Miller og nesten tusen andre flyktninger en eventyrlig flukt med isbryteren \xc2\xabKuzma Minin\xc2\xbb fra Arkhangelsk til Troms\xc3\xb8. Under flukten kom det til kamp med en annen isbryter; det f\xc3\xb8rste sj\xc3\xb8slag utkjempet mellom isbrytere._NEWLINE_Han slo seg senere ned p\xc3\xa5 Lillehammer, der han jobbet som bryggeriarbeider og drosjesj\xc3\xa5f\xc3\xb8r. Han etablerte ogs\xc3\xa5 et bilverksted sammen med en annen russisk flyktning, Ivan Bagrinowski. I motsetning til Miller og andre flyktninger var han ikke involvert i aktivisme mot sovjetregimet i eksil. Etter en tid ble han syk, og han d\xc3\xb8de i 1923. Hans s\xc3\xb8nn Wassily von Kwetzinsky slo seg ogs\xc3\xa5 ned i Norge._NEWLINE_Navnet kan transkriberes p\xc3\xa5 ulike m\xc3\xa5ter. Den standardiserte moderne norske transkripsjonen er Mikhail Fjodorovitsj Kvetsinskij. I den perioden han bodde i Norge ble etternavnet skrevet Kvetsinsky eller Kwetzinsky i norske kilder. Hans s\xc3\xb8nn ble norsk statsborger med navnet/skrivem\xc3\xa5ten von Kwetzinsky-Stetzenkow, og etterkommerne skriver navnet p\xc3\xa5 denne m\xc3\xa5ten (den moderne transkripsjonen av Stetzenkow p\xc3\xa5 norsk er Stetsenkov); det var vanlig blant den russiske adelen \xc3\xa5 bruke predikatet von for \xc3\xa5 angi adelskap n\xc3\xa5r navn ble gjengitt p\xc3\xa5 andre spr\xc3\xa5k enn russisk, selv om et slikt predikat ikke finnes i russisk. Han skrev selv fornavnet Michael i Norge, og navnet kan mer direkte transkriberes som Mikhail eller Michail.'